Miten saamme suomalaiset osaajat käyttämään sosiaalista mediaa? - Digitalist Global
Minna Valtari // May 22 2014
“Jos et näy somessa, ei sinua ja osaamistasi voi edes hakemalla löytää!”
Sosiaalisen median käyttöä kouluttaessani olen kuitenkin usein törmännyt siihen, että hieman edistyneemmässäkin koulutuksessa joudutaan aina palaamaan perusasioihin: kuinka se tili nyt luotiin ja mistä pääsee kirjautumaan sisälle eri palveluihin. Suuri osa sosiaalisen median palveluista ei varsinkaan käyttöä aloittavalle käyttäjälle ole lainkaan intuitiivisia. Siksi peruskäytön opettelu ja siitä seuraavalle tasolle pääseminen on usein varsin ison työn takana. Jos motivaatio vielä puuttuu, niin osaajiemme somettuminen hidastuu ja jää prioriteettilistan hännille.
Miksi sitten somettuminen pitäisi saada osaajiemme prioriteettilistalla korkeammalle? On tärkeää huomata, että esimerkiksi uudet mahdollisuudet verkottua tuovat meille uutta ajateltavaa, opittavaa ja yhdessä kehitettävää. Näin voimme yhdessä viedä koko yhteiskuntaamme eteenpäin. Uusia yhdessä tekemisen ja oppimisen mahdollisuuksia ei kuitenkaan saa käyttöönsä, jos ei lähde aktiivisesti mukaan.
Siksi päätimme lähteä luomaan uutta palvelua, jonka avulla voisimme auttaa suomalaisia osaajia opiskelemaan helposti perusteet sosiaalisen median käytöstä. Englanninkielisiä ohjeistuksia löytyy paljon ja olemme itse bloganneet usein sosiaalisen median kanavien peruskäytöstä, mutta alkoi tuntua siltä, että on yksinkertaisesti paljon helpompi näyttää videolla kuin näyttää Slideshare-esityksen avulla saati kirjoittamalla tai kuvina. Nyt voimme helposti jakaa osaamista entistä laajemmalle – olisi tyhmää jättää videoiden valtava potentiaali käyttämättä, kun itsellä on mahdollisuus tuottaa koulutusvideoita.
Tilastokeskuksen tilaston mukaan suomalaisista 51 prosenttia käyttää sosiaalista mediaa. Toisin sanottuna 49 prosenttia ei vielä käytä näitä palveluita. Somekoulutus.fi –koulutusportaalilla haluamme auttaa liikkeelle näitä 49 prosenttia, jotta saisimme aktivoitua suomalaista verkkokeskustelua ja tehtyä näin oman osamme alan osaamisen edistämisestä. Toivottavasti saamme näin digitalisoitua Suomea taas askeleen eteenpäin.
Lähde: Väestön tieto- ja viestintätekniikan käyttö -tutkimus 2013, Tilastokeskus http://tilastokeskus.fi/til/sutivi/2013/sutivi_2013_2013-11-07_tie_001_fi.html